Í vor héldu nemendur úr Álfhólsskóla til Osló í Noregi til að taka þátt í uppsetningu á söngleik . Söngleikurinn var afrakstur tveggja ára vinnu í Comeniusarverkefninu „ Up and Sing “ . Verkefnið var unnið með heimsóknum nemenda milli landa , reglulegum fundum með nemendum í sínum heimaskólum og mikilli samvinnu í gegnum netið . Nemendur og kennarar í frönskum , spænskum og norskum skólum unnu að verkefninu ásamt hópi nemenda úr Álfhólsskóla . Rúna Björk Þorsteinsdóttir og S. Sigríður Bjarnadóttir kennarar í Álfhólsskóla stýrðu verkefninu fyrir þátttökulöndin . Þátttakendur eru allir með ensku sem annað tungumál . Auk þess að þjálfast í ensku og móðurmálinu gaf þátttakan nemendum tækifæri til að kynnast öðrum tungumálum , menningu og sögu hinna þátttöku þjóðanna . Farið var í fjórar heimsóknir milli landa með mismunandi hópa nemenda sem unnu að söngleiknum . Í fyrstu ferðinni til Segóvía á Spáni var ákveðið þema fyrir söngleikinn . Í næstu ferð þar sem að við vorum gestgjafar var unnið að samtölum og stuttum leikþáttum . Í ferðinni til Thouars í Frakklandi voru samin lög og textar sem notuð voru . Í lokaheimsókninni í vor var unnið að uppsetningu söngleiksins þar sem að allir þættir voru tengdir saman ásamt stuttmyndum og viðtölum sem unnin höfðu verið í fyrri heimsóknum . Hljómsveit skipuð nemendum , kennurum og tónlistarmönnum æfði og spilaði tónlistina , danshópur æfði þjóðdansa og nútímadansa , kór skipaður þátttakendum æfði sönglög og leikhópur æfði hlutverkin . Þess má geta að mikil aðstoð kom frá leikstjórum , danshöfundum og tónlistarfólki í skólasamfélaginu . Eftir strangar æfingar í nokkra daga var frumsýning og voru boðsgestir vel á annað hundrað og mættu meðal annarra starfsmenn og ambassadorar frá sendiráðum þátttökulandanna . Sýningin heppnaðist mjög vel og nemendur og kennarar voru sáttir og glaðir með afrakstur verkefnisins . Alls 17 nemendur ásamt kennurum og skólastjóra tóku þátt í verkefninu . Nemendur stóðu sig frábærlega og segja má að verkefnið hafi verið mjög gefandi og þroskandi fyrir alla þátttakendur .